霽虹亭
作者：劉才邵
朝代：宋

paragraphs: 江流滚滚青於藍，山如陣馬方䟃𧽼。
景趣雖從開闢有，登覽正賴人謀參。
濟川亭古傷險狹，石岸缺落呈嶔嵌。
可憐眼界方冗雜，風月爲之久不堪。
使君才高藴機鑒，妙思能發神所緘。
異時一見已經意，施設先後難相攙。
政成将去覲丹闕，一新棟宇何耽耽。
就增亭閣跨空闊，徑從人境超塵凡。
波光挾日動飛栱，簷影窺江凌過帆。
欄危更覺明月近，浪湧正值秋風酣。
螺峰晚靄助遥碧，鷺渚歸翼穿晴嵐。
東望青原森欲動，祖意豈復勞窮探。
夜深定有水仙集，霓裳練帨垂毿毿。
雲烟態度日夕異，詞客賦詠勞彫劖。
公歸指日登華要，雍容鳴玉横犀篸。
湖山高會駐清賞，尚應回首江之南。